Diari Oficial de la Generalitat Valenciana


Sumari del DOGV 2357, del 30-09-1994 (1994/832525)

ACORD de 13 de setembre de 1994, del Govern Valencià, que aprova definitivament la modificació qualificada sobre la reordenació de vials i alineacions en la part del sol urbà de la zona d'Alcossebre de les normes subsidiàries de planejament urbanístic del municipi d'Alcalà de Chivert.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2357

Data del DOGV
:   30-09-1994

Secció del DOGV
:   ALTRES DISPOSICIONS

Número del document
:   1994/832525


Data del document
:   13-09-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 13 de setembre de 1994, del Govern Valencià, que aprova definitivament la modificació qualificada sobre la reordenació de vials i alineacions en la part del sòl urbà de la zona d'Alcossebre de les normes subsidiàries de planejament urbanístic del municipi d'Alcalá de Chivert. [94/6541]  
El Govern Valencià, en la reunió del dia 13 de setembre de 1994, adoptà l'acord següent:  
Vist l'expedient que fa referència a la modificació qualificada sobre reordenació de vials i alineacions en la part del sòl urbà de la zona d'Alcossebre de les normes subsidiàries de planejament urbanístic del municipi d'Alcalá de Chivert.  
Antecedents de fet  
Primer  
El Ple de l'Ajuntament d'Alcalá de Chivert, en la reunió de 5 de novembre de 1992, va aprovar, inicialment, per majoria absoluta dels seus membres la modificació de les normes subsidiàries de planejament limitada a la reordenació de vials i alineacions d'una part del sòl urbà de la zona d'Alcossebre. Els anuncis corresponents es van publicar en un diari regional i en el Butlletí Oficial de la Província de 3 de desembre de 1992. La modificació es va sotmetre al tràmit d'informació pública i s'hi van formular cinc al·legacions. El Ple de l'Ajuntament de 14 de juliol de 1993, després de l'informe dels serveis tècnics municipals, va acordar aprovar una de les al·legacions, la nova alineació del vial A-1 entre V-9 i E-2, i obrir un nou període d'exposició pública durant un mes. Aquest acord es va publicar en un diari regional i en el Butlletí Oficial de la Província de 27 de juliol de 1993. En aquest període d'informació pública no hi va haver noves al·legació.  
L'Ajuntament, va aprovar, també per majoria absoluta i amb caràcter provisional, la modificació projectada en la sessió plenària de 14 d'octubre de 1993. Atés que l'aprovació inicial no s'havia publicat en el Diari Oficial de la Generalitat Valenciana, aquesta publicació es va fer el 19 de novembre de 1993, sense que s'hi presentara cap al·legació.  
La Comissió Territorial d'Urbanisme de Castelló, en la reunió de 3 de maig de 1994, va acordar: «1r. Aprovar definitivament la modificació puntual de les normes subsidiàries de planejament d'Alcalá de Chivert que fa referència a la reordenació dels vials i alineacions del sòl urbà d'Alcossebre, Ribamar 1 i platja de la Romana-Cargador, tret del punt relatiu al desplaçament de la zona verda i de les alineacions contigües del plànol número 1 (traçat xarxa viària Alcossebre-Ribamar). 2n. Emetre un informe favorable sobre la modificació d'alineacions que afecta la zona verda del plànol número 1 (xarxa viària Alcossebre-Ribamar) la qual l'haurà d'incloure l'Ajuntament en un projecte independent que haurà de trametre's a la Comissió Territorial d'Urbanisme per a continuar la tramitació establerta en l'article 129 de la Llei del Sòl».  
Segon  
Aquesta modificació de les normes subsidiàries d'Alcalá de Chivert, en allò que afecta zones verdes, té per objecte ajustar les alineacions viàries a la realitat, reordenant les alineacions incloses en el plànol número 1 (traçat de la xarxa viària Alcossebre-Ribamar), la qual cosa comporta un petit desplaçament d'una zona verda pública prevista en les normes subsidiàries d'Alcalá de Chivert, de 9 de juny de 1978. La modificació no comporta disminució de la superfície destinada a zones verdes.  
Tercer  
El conseller d'Obres Públiques, Urbanisme i Transports va emetre informe favorable sobre el projecte mitjançant una resolució de 15 de juny de 1994.  
Quart  
El Consell d'Estat va emetre dictamen favorable sobre el projecte el 14 de juliol de 1994.  
Fonaments de dret  
Primer  
Respecte del procediment, en aquest cas s'han observat les prescripcions legalment establertes. Efectivament, d'acord amb el que disposen l'article 128 de la Llei del Sòl i l'article 161.1 del Reglament de Planejament Urbanístic, la modificació de qualsevol dels elements dels plans se subjectarà a les mateixes normes que s'estableixen per a la seua formació. Aquestes les defineixen l'article 101 i següents de la Llei del Sòl. D'acord amb aquesta regulació, correspon al ple municipal l'aprovació provisional de la modificació, després d'haver-la aprovat inicialment i d'haver-la sotmés a informació pública. Els anuncis corresponents s'han de publicar en el butlletí oficial de la comunitat autònoma i en un dels periòdics de més difusió d'aquesta. Tots aquests requisits i prescripcions s'han complert en aquest cas.  
Segon  
Pel que fa al fons, la modificació projectada pretén ajustar la delimitació d'una zona verda del sòl urbà de la partida d'Alcossebre d'Alcalá de Chivert a la realitat del traçat actual dels vials entre els quals està compresa, per la qual cosa es produeix un canvi en la forma de la zona verda esmentada. Aquesta modificació d'alineacions viàries, a més de millorar substancialment la forma i funcionalitat -ja que és més regular i més lògic el seu disseny- incrementa la superfície primitiva destinada a zona verda pública en uns 522 metres quadrats, ja que passa de 3.940 metres quadrats de superfície prevista en les normes subsidiàries d'Alcalá de Chivert a 4.462 metres quadrats de superfície amb aquesta modificació. Amb la qual cosa la modificació projectada assegurarà, sens dubte, l'aprofitament més racional de l'ús de la zona verda objecte de la modificació.  
Tercer  
D'acord amb l'article 129 de la Llei del Sòl, el Govern Valencià és l'òrgan administratiu competent per a l'aprovació definitiva d'aquesta modificació qualificada, després de l'informe favorable del conseller d'Obres Públiques, Urbanisme i Transports i del Consell d'Estat.  
Vistos els preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament la modificació qualificada de les normes subsidiàries de planejament urbanístic d'Alcalá de Chivert, que afecta la zona verda pública que integra l'expedient de modificació sobre la reordenació de vials i alineacions d'una part del sòl urbà de la zona d'Alcossebre.  
Contra aquest acord, que exhaureix la via administrativa, s'hi pot interposar un recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptats des del dia de la notificació o publicació d'aquest acord en el Diari Oficial de la Generalitat Valenciana.  
Prèviament a la interposició d'aquest recurs, és imprescindible que el recurrent ho comunique al Govern Valencià, de conformitat amb el que estableixen els articles 57.2.f i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que l'interessat puga interposar qualsevol altre recurs que considere oportú.  
València, 13 de setembre de 1994  
El conseller secretari del Govern Valencià,  
LUIS BERENGUER FUSTER